Aleks Song “Barselona”ga o‘tgani haqida: “U yerga o‘tishimdan oldin millionerga aylanishimni bilar edim”

“Barselona” sobiq yarim himoyachisi Aleks Song 2012-yilda katalon klubiga pul tufayli o‘tganini ma’lum qildi.

“Ko‘plab futbochilar maoshga qarab qolgan emas. Men “Arsenal”da sakkiz yil to‘p surdim, biroq faqat so‘nggi to‘rt yilda yaxshi pul topishni boshladim. Maosh oshdi, shuningdek, pulni to‘g‘ri ishlatishni o‘rgandim.
“Arsenal”ga kelgan vaqtim haftasiga 15 ming funt maosh olardim. Yosh yigit uchun bu hayratlanarli pul edi. Eng qimmat do‘konlarga borishim va aqlbovar qilmas kechalarda ishtirok etishim mumkin edi.
Bir kuni mashg‘ulotga keldim va Tyerri Anri o‘zining ajoyib avtomobilida tashrif buyurganini ko‘rdim. O‘sha vaqtda nima qilib bo‘lsa ham shu avtomobildan sotib olishga ahd qildim. Avtosalonga bordim, kerakli hujjatlarni imzoladim va qirol Anrinikidek avtomobilga ega bo‘ldim. Biroq qasam ichaman, ikki oy o‘tib uni qaytarib berdim. Hamma pulim yoqilg‘i quyishga ketardi. Ularga qarata shunday dedim: “Menga Toyota bering, bu avtomobil menga juda qimmatlik qildi”. Mashg‘ulot paytida Anri savol berdi: “Yigitcha, mashinang qani?”. Unga bu mashina men uchun juda hashamatli bo‘lganligini aytdim.
Barcha meni millioner deb o‘ylasa ham “Arsenal”da o‘ynab yurgan vaqtim hatto 100 ming funt ham yig‘a olmasdim. “Barselona” menga shartnoma taklif qilganida raqamlarni ko‘rib, uzoq o‘ylab o‘tirmadim. Faoliyatim yakunlangach oilam kamchiliksiz yashashini istardim. “Barselona” sport direktori o‘yin amaliyoti yetarli bo‘lmasligi haqida ogohlantirdi, biroq menga buning farqi yo‘q edi. Millionerga aylanganimni bilib turardim”, — deydi Song.
Aleks Song 2012—2016-yillar oralig‘ida “Barselona”da to‘p surgan, mazkur muddatning bir yarim mavsumini futbolchi “Vest Hem”da ijarada o‘tkazgan. Hozirda 32 yoshli futbolchi erkin agent maqomiga ega. Avvalroq u “Syon” bilan amaldagi shartnomasini bekor qilgandi.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!